শীত মানেই বাঙালির পিকনিক উৎসব। বাঙালির দেবতাই বা বাদ যাবেন কেন? বসিরহাটে তেমনই এক ভগবানের পিকনিক হল। বনভোজনে মাতলেন গোপাল ঠাকুরেরা। এ গোপাল কিন্তু ‘গোপাল অতি সুবোধ বালক’-এর গোপাল নন। সত্যি সত্যিই গোপাল ঠাকুর।
নানা বাড়িতে প্রতিদিন নিজের আসনে বসে নকুলদানা, বাতাসা ছেড়ে একেবারে বনভোজনে মাতলেন সবান্ধব গোপাল ঠাকুর। আর পাঁচটা বাঙালির মতো বাঙালি দেবতাদের বনভোজনের আসর। কেউ এলেন সিংহাসনে চড়ে, কেউ এলেন গৃহকর্ত্রীর কোলে চড়ে। একদিন নয়, টানা দু’দিনের বনভোজন। বটের ছায়ায় দু’দিন ধরে জমিয়ে খাওয়া দাওয়া। মেনুতে ননী, মাখন, বাতাসা আর যুগলন্ন। আমাদের খিচু়ড়িই গোপালের যুগলন্ন। আর এ নিয়ে এলাহি আয়োজন খারুবালা গ্রামে।

আরও পড়ুন
বসিরহাটে অবাক করা ছাগল, মানুষের মতো জিভ, দেখুন ভিডিও
পিকনিক দেখতে চা-বাগানে বাইসন
রোজ ডে-তে প্রেমের জোয়ার, পিছিয়ে নেই ছোট শহরও
সকাল থেকে রাত পর্যন্ত মেনু আলাদা আলাদা। ভোরে গোপালের ঘুম ভাঙানোর পরেই দেওয়া হয় ননী আর বাতাসা। সকাল ন’টায় গোপালের ব্রেকফাস্টে গাঢ় দুধের পরমান্ন। দুপুরের আহারে থাকছে যুগলন্ন। আবার সন্ধেয় ফলাহার। সঙ্গে মাখন আর বাতাসা। গোপালেরা মনে হয় ডিনার করেন না। কারণ, মেনু তালিকায় কিছু নেই।

খারুবালা বটতলার মাঠে প্রতি বছরই বসে এই বনভোজনের আসর। এই নিয়ে ছ’বছর। দূর-দূরান্ত থেকে নিজের নিজের বাড়িতে প্রতিষ্ঠিত গোপালকে নিয়ে হাজির হন শতশত গোপাল-ভক্ত।